– Jeg er veldig i tvil om hva som skjedde. Jeg synes reaksjonen hans var så merkelig, og tenkte «har du gjort noe galt?». Han bare passerte målstreken, og det var veldig rart, sier Gjert Ingebrigtsen.

TAR SELVKRITIKK: Klaus Hartz, sportslig ansvarlig for EM i Berlin. Foto: Roy Kenneth Sydnes Jacobsen / NRK

Jakob Ingebrigtsen løp inn til EM-gull, men på oppløpet var ikke alt som det skulle være. Ingebrigtsen sa selv at han trodde det var en runde igjen, og turte ikke å juble før det hadde gått et par sekunder.

Nå innrømmer arrangøren tabben til NRK:

– Rundetelleren glemte å stille det fra 1 til 0. Det er bare å beklage, det var en feil. Dommerne vet vanligvis hva de skal gjøre, og jeg aner ikke hvorfor det ble sånn. Han er veldig trist over feilen, og det er bare å beklage det, sier Klaus Hartz, sportslig ansvarlig for EM i Berlin.

NULLSTILT: Først lenge etter målgang ble tallet endret fra én til null. Foto: Roy Kenneth Sydnes Jacobsen

Utøverens ansvar

Det er utøveren som selv skal ha ansvaret for å holde styr på rundene, men Jakob Ingebrigtsen sa at han ble forvirret.

– Jakob sa til meg at det sto én på rundetavla, men i hodet hans hadde han løpt 1500 meter. I og med at ingen kom opp på siden av han, synes han det var rart. Da ble han veldig i stuss, forteller Gjert Ingebrigtsen.

Med ti meter igjen til mål, kikket 17-åringen til siden, og da så han at konkurrentene spurtet. Han så også på rundetelleren, som viste at det var én runde igjen.

– Jeg skjønte ikke helt hva som skjedde, jeg synes de kom litt sent bak der. Det var ingen som nærmet seg. Jeg så et ett-tall på tavlen, og begynte å sakke litt av, sa Jakob Ingebrigtsen til NRK etter løpet.

Det skal byttes fra 1 til 0 når løperne er på oppløpet, med 100 meter igjen. Det ble ikke gjort.

– Men løperne på 1500 vet vanligvis hvor langt de har løpt, sier Hartz.

KORREKT: Slik skal det se ut når løperne kommer til mål. Bildet er fra damenes 1500-meterheat. Foto: SKJERMDUMP NRK

Gullet kunne ha røket

Feilen kunne ha kostet 17-åringen EM-gullet. Han kastet frem brystkassen, og vant fire hundredeler foran Marcin Lewandowski.

– Jeg holdt på å drite meg ut fordi jeg trodde jeg hadde en runde igjen, så jeg begynte å slakke litt av, sa Jakob Ingebrigtsen til NRK etter løpet.

TRENER OG PAPPA: Gjert Ingebrigtsen. Foto: NRK

– Det var veldig nærme, så hvis han hadde bremset, kunne hundredelene røket. Men det blir bare spekulasjoner, sier Gjert Ingebrigtsen til NRK

Nå håper han at rundetelleren i Berlin gjør jobben sin på dagens 5000 meter.

– Jeg har sagt til det norske teamet at de skal peke på hvem som skal rope rundetallet. Vi kan jo ikke stole på noen. Men det er litt på fleip, sier Gjert Ingebrigtsen.